gruppe
En gruppe er en afgrænset elektrisk strømkreds i den faste installation.
En gruppetavle er en undertavle, der er placeret centralt, og som skal forsyne et afgrænset område med elektricitet, fx en lejlighed, et område i en kontorbygning, et antal lysarmaturer eller en række stikkontakter til industrielle formål.
I gruppetavlen er der placeret et antal beskyttelsesudstyr til forskellige formål. Disse formål kunne fx være varmelegeme, gas- eller oliefyr, komfur, vaskemaskine, stikkontakter samt maskiner eller apparater, som kan tilsluttes, fx solceller og el-biler. Hver større belastning har sin egen beskyttelsesudstyr, hvilket benævnes som ”gruppeafbryder”.
Ved at opdele gruppetavlen med et antal gruppeafbrydere gives installationen en selektiv udformning, som sikrer, at en fejl kun afbryder den fejlramte gruppe.
Fejlbeskyttelse til de enkelte grupper kan udføres ved at placere en fejlstrømsafbryder, forkortet RCD, i hver gruppe. Ligeledes kan en RCD installeres, så den kan beskytte flere grupper. Fejlbeskyttelse kan yderligere udføres af selve gruppeafbryderen, fx sikringer, hvor installationer er udført som et TN-System. Kravet er, at sikringen smelter inden for 0,4 s for kredse op til 32 A eller 5 s ved kredse over 32 A. Af hensyn til brugervenligheden benyttes typisk kredsbrydere i stedet for sikringer.
Fra eltavlen føres en gruppeledning ud i bygningen og frem til tilslutningsstedet. Dette gøres typisk ved benyttelse af en kabelstige eller ved at benytte de allerede eksisterende konstruktioner i bygningen såsom væggen og hulrum. Ved tilslutningsstedet, som kan være en forgreningsdåse, kan der tilsluttes apparater såsom lyskilder eller maskiner af forskellige slags.
Beskyttelsesudstyr, fx kredsbrydere, skal dimensioneres efter DS/HD 60364-5-53 og kablet efter DS/HD 50364-5-523 Annex B.
I boliger, som er defineret ud fra, at mennesker opholder sig og sover i bygningen, skal der efter installationsbekendtgørelsen BEK. 1082 mindst være en gruppe for hver påbegyndt 50 m2, ydre grundareal, dog mindst to grupper.
Det kræves også, at installationen fejlbeskyttes med mindst to RCD. Dette giver mulighed for at opdele installationens belysningskredse i to kredse, sådan at hvis installationen rammes af en fejl, vil der forsat være mulighed for at have lys et sted i boligen, med det sigte at skabe tryghed, og så man kan bevæge sig sikkert.
Ved større installationer er der placeret en hovedtavle, hvor elforbruget måles. Det kabel, der forsyner en tavle, hvor elmåleren er placeret, benævnes stikledning. Det kabel, som føres mellem en hovedtavle og en undertavle, benævnes hovedledning. Det kabel, som føres mellem en undertavle og en stikkontakt, benævnes en gruppeledning.
I gruppetavler benyttes typisk gruppeafbrydere på 6 A, 10 A og 13 A til stikkontakter og belysning. Et eksempel på dette vil være, at en vaskemaskine tilsluttes en 10 A stikkontakt. Dette skyldes, at enzymer i vaskemidlet er aktivt i forskellige temperaturområder i vaskevandet. Det giver en bedre vask at opvarme vandet langsomt, så enzymerne kan arbejde i en længere periode, hvor temperaturen er gunstig. Derfor er nyere vaskemaskiner bygget med et mindre varmelegeme.
Et andet eksempel er en almindelig termisk kogeplade eller komfur, som tilsluttes i tre faser, og derfor skal forsynes med 16 A. Herved er der mulighed for at benytte både kogefunktionen og bageovnen samtidigt. Effekten i en bageovn vil ikke give problemer med overstrømme, fordi en velisoleret ovn kan opnå en ønsket bagetemperatur i løbet af fem til ti minutter, hvor strømmen mindskes væsentligt.
Ved etablering af en boliginstallation med en stikledningssikring på 25 A er tilslutningsbidraget på 20.500 kr. Ønskes en større sikring, øges tilslutningsbidraget med 1587,5 kr. pr 1 A.
I moderne installationer, hvor der benyttes induktionskomfur, er denne enhed med stor effekt, som typisk kræver både 30 A og 40 A. Elektronikken er derimod indrettet således, at strømforbruget reguleres, så dette ikke overstiger 20 A.
Ved stikkontakter til elbiler kan der monteres en enhed, som begrænser strømforbruget til opladninger i de perioder, hvor boligen har et større strømforbrug, så de 25 A ikke overskrides.
Solceller og stikkontakter til elbiler skal altid have sin egen gruppe. Af sikkerhedsgrunde vælges en RCD – Type A. Det vil derimod hæve sikkerheden at vælge en RCD – Type B, som kan udkoble fejl ved både AC og DC-strømme til begge enheder.